परिवारें च बाधा ते पुरखी थेह् दे घटने कारण मते सारे घर कोठे बाह्‌र बाडि़यें पेई जाने करी बस्सोआं दा फलाऽ मुख सिड़कै तगर आई पुज्जे दा ऐ। ते जित्थुआं लिंक रोड निकलदी ऐ उत्थें चार पंज दुकानां बी चलै करदियां न। इस थाह्‌रें द नां ‘ढक्की आला बड़ जां बड़ै आली ढक्की’ अज बी हर इक दी जीह्‌बा चढ़े दा ऐ। ए नां ग्रां अन्दर जाने आली ब’ट्टे जड़ी ढक्की ते ढक्के दे रंभ च गै पुराने बड़ै दे बूह्‌टे करी मश्हूर ऐ। इस बूह्‌टे दी बरेसा दा लाना लाने जां एदा इतिहास बखानने आला ते अज कोई नेईं पर ढक्की थाह्‌र पक्की सड़क बनी जाने पर बी ए बड़ ते एदे चागिरद बट्टें दा डंगा, इस ग्रां दी कदीमी पनछानै तौर अजें बी अपनै अपनै थाह्‌र हरिकाम न। उस पनछानै दे बस दो चार गै निशान इस दौड़ा पे नमें बदलाव च बची गेदे न। जियां ग्रां दी बस्सोआं शुरू होने शा पह्‌ले, ढक्की आले बड़ै थमां गै अग्गें बावा गंगी नाथ दा थढ़ा हा। अज उत्थें इक शैल नमें शिव मन्दिर दा निरमान होई चुके दा ऐ तै कोई गै होग जेहड़ा इसी बावा गंगी नाथ दे नां कन्नै जोड़ी सकै।’